LXXXVI.  S. Leo IX Uldaricum, archiepiscopum Beneventanum, pallio donat, ejusque privilegia confirmat.   (Anno 1053.) [Ughelli,  Italia sacra,  VIII, 78.]
. . . Beneventanae Ecclesiae considerantes, ad ejus jus et proprietatem revocamus atque in perpetuum subdimus et tradimus: videlicet ecclesiam Sancti Michaelis in monte Gargano positam, et ipsum castellum ubi jam dicta sacra et venerabilis sita est ecclesia, atque Sipontinam ecclesiam cum omnibus justitiis sibi legaliter pertinentibus, Lucerinam, Asculum, Bovinum, Larinum, Triventum, sanctam Agatham, Avellinum, Quintum decimum, Arianum, Vulturanum, Thelesiam, Alifem, Sessulam, Lesinam, Termulum, simulque duas abbatias Sanctum Petrum de Duddi, atque Sanctum Joannem situm juxta portam Auream cum singulis proprietatibus, justitiis, parochiis, seu dioecesibus suis, nihil excipimus, sed omnia, sicut justitia eorum est, huic jam saepe nominatae ecclesiae Beneventanae in honorem S. Dei genitricis Mariae dedicatae, ubi pretiosissimum corpus beatissimi Bartholomaei apostoli requiescit, salva auctoritate sanctae Romanae et apostolicae sedis, concessimus ac irrevocabiliter in perpetuum confirmamus. Concedimus etiam fraternitati tuae pallii usum ad missarum solemnia celebranda, scilicet in festivitatibus Nativitatis Domini et Apparitionis ipsius, et in Coena etiam Domini, atque sanctae Resurrectionis die Dominico, Ascensionis Christi ad coelos, ac die Dominico Sanctae Pentecostes, in natalitiis apostolorum ac beatissimi Praecursoris Christi Baptistae Joannis, in Assumptione B. M. V. in die S. Apostoli Bartholomaei, in nativitate sanctissimae Dei Genitricis Mariae, et in consecrationibus episcoporum, et in die consecrationis ecclesiae, et in natalitii tui die, sicut ab antecessoribus nostris, tuis institutum ac largitum est antecessoribus; in secretario vero tua fraternitas pallio induatur . . . . . . . . . . . Hoc etiam tibi concedimus, ut per singula loca quae ditioni archiepiscopatus Beneventani subjacent, ubi ex antiqua legali institutione episcopales sedes habentur, episcopos canonice constituas et consceres, et quodcunque aliter quam decuit ac sacri praecipiunt canones, institutum est, exstirpes et emendes, scilicet tanquam peccatis exigentibus contra jura canonum et sanctorum instituta Patrum, dum omnino quidam perversa mente non metuunt quod episcoporum est proprium sibi usurpare, sacro ordini ascriptos, videlicet clericos suae ditioni subdendo de episcoporum judiciis subtrahere, quod omnino detestamur ac sub anathemate perpetuo interdicimus. Sed quidquid illud est quod ad ecclesiasticum atque episcopale pertinet officium infra totum archiepiscopat. Beneventanum, sicut superius praefinitum habetur, tuo regatur atque disponatur sano judicio. Omnia itaque quae ad praedictum archiepiscopum juste et legaliter pertinent aut pertinere poterunt, inquam, in posterum, sive monasteria, seu castella, civitates vel praedia cum ecclesiis et villis, vineis, silvis et omnibus sibi juste pertinentibus, tibi ac tuae fraternitati ecclesiae commissae tradimus, conferimus, et in perpetuum stabilimus. Censentes itaque apostolica censura decernimus, ac sub divini judicii obtestatione atque validissimi anathematis interdictione contestamur, ut nullus unquam successorum nostrorum vel alicujus dignitatis seu potestatis quilibet homo aliquo temerario ausu audeat in praedictam Beneventanam ecclesiam aliquam vim inferre, aut . . . . . . praefati archiepiscopatus imminuere, detrahere, vel quocunque modo seu ingenio subtrahere, invadere vel alienare; sed, sicut superius sunt taxata, ita sibi perpetuo maneant inconvulsa, ut sancta Beneventana ecclesia in honorem sanctae Dei Genitricis semperque virginis inviolatae Mariae dedicata, et ad archiepiscopatus honorem a nostris antecessoribus sublimata, ac pretiosissimis sanctorum corporibus ditata, videlicet Bartholomaei apostoli, atque Januarii martyris, et Barbati confessoris ejus: sedis gloriosissimorum praesulum, ac reliquorum inviolabiliter apostolicis privilegiis semper maneat dotata. Si quis autem, quod non optamus, nefario ausu praesumpserit haec quae ad laudem Dei pro stabilitate ac firmitate Beneventanae ecclesiae constituimus atque decenter decrevimus, infringere vel diminuere, aut quocunque modo aliter ad detrimentum praefati archiepiscopatus statuere, quod molitus est adnibiletur, et anathemate perculsus divino pereat in aeternum, nisi forte resipiscat. Conservator vero hujus nostri apostolici privilegii apostolica benedictione refertus intra paradisi moenia cum sanctis omnibus gaudeat in aeternum.
Datum IV Idus Julii per manus Friderici diaconi, S. Romanae Ecclesiae bibliothecarii et vicecancellarii vicedomini Herimanni archichancellarii et coloniensis archiepiscopi, Anno D. Leonis noni papae V, indict. VI.